Hallo Cyber-Welt    da bini wieder emal mit de noischte Nius usem Chinderzimmer... woni übrigens gwächslät han. Bin nüme im Bubizimmer mit em Yannis, jetzt bini im grosse Annina-Zimmer, zoberscht! Schsuper! Han nur hin und wieder echli Angscht... Aber ich han jetzt eis Keihüttä-Bett. Wieso heisst das so? Ich  finds es cools Bett, wills ebe es Hütte-Bett isch!!! Tuen amel es Tuech übers obere Bett und so han ich unde es Hütte-Bett. Naja, lömmer das. S git no öppe es paar Sache, wo ich nöd verstahne. Zum Biispil hät s Mami letschti mit mir gschumpfä, will ich immer d Frisure uf mim Chopf wieder usenime, wo sie jede Morge macht. Sie hät mer gseit, mer geched jetzt denn zum Guafför go d Haar churz schniide. Ok, hani dänkt, da hilf ich doch grad echli mit. Wo mer denn bi de Alessia diehei gsi sind, hani i ihrem  Zimmer e Schär gfunde. Schnäll bini unders Hochbett, wo mi niemert gseht und ratscht, hani mal es paar Haar abgschnitte. Hä, das isch imfall bubieifach! S hät mer so gfalle, dasi gad wiitergmacht han. Leider bini uf de lingge Siite nöd anecho (bin ebe Linkshänderin). So sind denn mini Stirnfransle und die rächt Siite eifach echli churz worde. Äh, sehr churz, ebe. Han chli die andere Haar drüberine büschelte und bin abe. Du, s Mami isch cheibe gmerkig... Sie hät gad gfröget: "He, Annina, was häsch da gmacht?"  Ich bi aber cool blibe: "Nüüt". Aber s Mami isch hartnäckig blibe: "häsch der öpe d Haar gschnittä?" (Gopf, wieso gseht sie das???). Ich, immerno cool: "nei". Aber irgendwie hät sie mir nöd glaubt. Und de Papi häts imfall no vill schlimmer gfunde - de hani sältä so verruckt erläbt. Ui ui ui, isch villicht nöd die bescht Idee gsi. Uf allfäll simmer jetzt bim würkliche Guafför gsi. Aber die hät denn lang brucht, bis sie die andere Haar au gschnitte hät. Ich wär schnäller gsi... Aso, jetzt hani e noii Friisä und  s Mami isch zfride, will sie mir kei Frisürli meh mues mache. Müesam isch, dass mich all immer wäg minere Kahl-frittä uf de Siitä ahaued und so doof lached. Findi nüme luschtig!!    Ah, ja, und denn bini no in Chindsgi cho. Soooo cooool, det! Han scho all Mitchindegärtler under kontrolle... mer mached sooo lässigi Sache: jede Mittwuch gömer go turne und jede Fritig gömmer in Wald. Bi jedem Wätter. Han u de Plausch. Und mer singed immer u vill Liedli. Chan scho all usswändig. Vor de Herbschtferie  hämmer sogar dörfe a de Projektwuche mitmache:  ZIRKUS PICOBELLO  Ich bin Seiltänzerin gsi und Leopard i dä Raubtiernummere. S hät mega spass gmacht. S Nani isch au cho luege.    Und im September hani no e Schwöschter übercho - du, wie bstellt!!! Han aber jetzt au gmerkt, dassi nüme die einzig Prinzessin bin. Schirgendwie scho chli doof. Und spielä chamer au nonig mitere. Naja, jetzt tueni sie amel chli hebä, und wenn sie brüelet, bringere de Nuggi. Aber nur, weni gad Luscht han. Mal  luege, öb mer mit dere denn au einisch chan lumpereie mache. Mit em Yannis gaht das ja scho rächt guet. Aber in letschter Ziit schpuuret de nüme so, wie ich will. Und brüele bringt denn au nüt. Händer no Tipps, wie mer mit em chline Brüeder no chan umgah???    So, jetzt hani oi wieder emal s Noischte verzellt! Ich hoffe, mer ghört au wieder emal chli vo oi!  En liebe Gruess und en dicke Kuss vo dä  Annina